Лъэпкъ и зыпкъ кIуэдыркъым
Хабзэ дахэ зэрыхъуауэ, Адыгэхэм (шэрджэсхэм) я дунейпсо махуэр фокIадэм и 20-м ягъэлъэпIащ.
КъБР-м ЩэнхабзэмкIэ и министерствэм къызэригъэпэща Iуэхугъуэ дахэхэм ящыщщ Къэбэрдей-Балъкъэрым и Лъэпкъ музейм къыщызэIуаха гъэлъэгъуэныгъэр. Республикэм ис IэпщIэлъапщIэхэм утыку кърахьащ адыгэхэм къагъэсэбэпу щыта хьэпшыпхэр. Апхуэдэуи сурэтыщIхэм я гъэлъэгъуэныгъэ щекIуэкIащ Ткаченкэ Андрей и цIэр зезыхьэ сурэтыщI гъуазджэмкIэ музейм.
ФокIадэм и 17-м щегъэжьауэ Налшык къалэм зыщрагъэубгъуащ махуэшхуэм теухуа Iуэхугъуэхэм. Къапщтэмэ, Дунейпсо Адыгэ Хасэм иригъэкIуэкIа «стIол хъурейхэр» теухуауэ щытащ ди хабзэхэмрэ Iущыгъэхэмрэ, апхуэдэуи адыгэхэм Урысей къэралыгъуэм щаIэ мыхьэнэм.
ФокIадэм и 19 — 20 махуэхэм цIыхухэм япэIэщIэу гъуазджэм и лэжьакIуэхэм онлайн-концерт ятащ. Налшык щыпсэухэмрэ абы и хьэщIэхэмрэ Iэмал яIащ Вэрокъуэ Владимир дэфтэрхэр и лъабжьэу триха, Идар Темрыкъуэ ипхъу Гуащэнэрэ (Марие) урыс пащтыхь Грозный Иванрэ ятеухуа фильмым.
ФокIадэм и 20-м ягъэлъэгъуащ Нэгъаплъэ Аскэрбий и «Шагъдий» фильмри.
Къыхэгъэщыпхъэщ махуэшхуэм ирихьэлIэу, лъэпкъым зэрызиужьар и лъабжьэу «Адыгэ псалъэ», «Адыгэ макъ», «Черкес хэку», «Нарт», «Жьынэпс» (Тыркум къыщыдокI) газетхэм зэгъусэу номер зэхэт зэрагъэхьэзырар. Адыгэхэм я махуэм республикэ телевиденэмрэ радиомрэ нэтын гъэщIэгъуэн куэд къатащ, политикэм, щIэныгъэм, щэнхабзэм, гъуазджэм, спортым, нэгъуэщI IэнатIэхэми ехъулIэныгъэ къыщызыхьахэр къыхэщу.
НэгъуэщI зы Iуэху гуапи жэпуэгъуэм зэхэтхынущ, Дунейпсо Адыгэ Хасэм игъэхьэзыр «Народная дипломатия адыгов (черкесов) — мост дружбы между народами» тхылъыр къыдагъэкIыну траухуащи.
БАГЪЭТЫР Луизэ.
